คปภ.เปิดตัวแอปพลิเคชัน“Me Claim” เป็นของขวัญคนไทย ช่วงสงกรานต์ พร้อมเสนอบริษัทประกันให้ส่วนลดเบี้ยประกันภัยเมื่อแจ้งเคลมผ่านแอปพลิเคชัน
คปภ.เปิดตัวแอปพลิเคชั่น“Me Claim” เป็นของขวัญคนไทย ช่วงสงกรานต์ พร้อมเสนอบริษัทประกันให้ส่วนลดเบี้ยประกันภัยเมื่อแจ้งเคลมผ่านแอปนายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) แถลงข่าวเปิดตัว Application สำหรับการแจ้งเคลมประกันภัยรถยนต์ “Me Claim” ภายใต้แนวคิด "คลิ๊กเดียว-ฉับไว-อุ่นใจ-ประกันมา โดยใช้เทคโนโลยีช่วยแก้ไขปัญหาการจราจรติดขัดจากอุบัติเหตุรถชน โดยเปิดให้สามารถดาวน์โหลดเพื่อลงทะเบียนทดลองใช้ระบบได้ตั้งแต่วันที่ 18 มีนาคม 2562 และเปิดใช้จริงในวันที่ 9 เมษายน 2562 Application ดังกล่าวจะเชื่อมต่อกับ Application แจ้งเหตุด่วนเหตุร้ายของตำรวจ “Police i Lert u” ทำให้เมื่อเกิดเหตุรถชน ประชาชนสามารถแจ้งทั้งบริษัทประกันภัยและเจ้าหน้าที่ตำรวจได้ในคราวเดียว ทั้งยังเป็นการตอบสนองต่อนโยบายของภาครัฐที่ต้องการให้มีมาตรการช่วยแก้ไขปัญหาจราจรในกรุงเทพฯและปริมณฑล อันเนื่องมาจากอุบัติเหตุบนท้องถนน โดยการนำเอาระบบเทคโนโลยีประกันภัย เข้ามาช่วยลดปัญหาการจราจรบนถนน สำนักงาน คปภ. จะมีคำสั่งนายทะเบียนให้แก้ไขแบบ ข้อความกรมธรรม์ประกันภัย และอัตราเบี้ยประกันภัย ในส่วนของการใช้แอปพลิเคชันสำหรับการแจ้งอุบัติเหตุรถยนต์โดยบริษัทอาจให้ส่วนลดค่าเบี้ยประกันภัยในการรับประกันภัยตามกรมธรรม์ประกันภัยรถยนต์เป็นส่วนลดอื่นของเบี้ยประกันภัยสุทธิ สำหรับผู้เอาประกันภัยรถยนต์ที่ติดตั้งแอปพลิเคชันไว้ในโทรศัพท์มือถือ หรืออุปกรณ์อิเล็กทรอนิกส์อื่น โดยจะมีผลใช้บังคับสำหรับการทำสัญญาประกันภัยตั้งแต่วันที่ 1 เมษายน 2562 เป็นต้นไป